Rata-aukio 2							LAUSUNTO 
90100 OULU							19.8.2013
Puh 029 564 9500
Fax 029 564 9615
oulu.ko@oikeus.fi

OIKEUSMINISTERIÖLLE

Viite: 		Lausuntopyyntö 11.7.2013 OM 15/41/2011, OM016:00/2012
Asia: 		Lausunto luonnoksesta hallituksen esitykseksi laiksi rikoslain 20 luvun muuttamisesta

1. Raiskaus, esitetty uusi rikoslaki 20 luku 1 §

Näiltä osin olemme aikaisemmassa 15.6.2012 antamassamme lausunnossamme arviomuistiosta "Raiskausrikosten lainsäädännölliset muutostarpeet" olleet sitä mieltä, että kolmiportainen sääntely tulisi säilyttää. Olemme katsoneet, että pakottaminen sukupuoliyhteyteen -nimisen rikoksen tekomuodon siirtämisessä raiskaus –otsikon alle on kyse puhtaasti signaalivaikutuksesta. Lainsäätäjä siis haluaa nyt korostetulla tavalla kertoa, että ns. lieventävien asianhaarojen vallitessa tehty raiskaus on aina kuitenkin raiskausrikos ja kuten perusteluissa lausutaan, poistaa jossain ehkä vallinneet virheelliset käsitykset siitä, että teko olisi jollain tavalla "lievä" (vrt. "lievä raiskaus" -keskustelu). 

Esitimme aikaisemmin, että kolmiportaisen sääntelyn lievimmän tekomuodon rangaistusmaksimi olisi korotettu 4 vuoteen vankeutta. Kolmiportaisen säätelyn kanssa linjassa olisi ollut se, että raiskauksen maksimi olisi edelleen 6 vuotta, törkeän raiskauksen edelleen 10 vuotta ja pakottamisen sukupuoliyhteyteen maksimi uusi 4 vuotta vankeutta. Nyt esitetty uudistus ei vastaa ulospäin rikosten kolmiportaista sääntelyä, johon olemme tottuneet; vrt. esim. lievä pahoinpitely, pahoinpitely ja törkeä pahoinpitely. Teknisesti oudolta näyttää myös kahden eri latitudin sisältyminen saman pykälän alaisuuteen esitettyyn rikoslain 20 luvun 1 §:ään.

Nyt esitetty rikoslain 20 luvun 1 §:n 3 momentti olisi siis tullut säilyttää itsenäisenä pykälänä, jonka rangaistusmaksimi olisi tullut säätää nyt esitettyyn 4 vuoteen ja minimi nyt esitettyyn. 

Kyse lienee kuitenkin tässä vain kirjoitustavasta, jolla luonnoksessa haluttaneen viestiä, ettei "lieviä raiskauksia" ole olemassakaan. Jää nähtäväksi, aiheuttaako esitetty uusi rikoslain 20 luvun 1 §:n 3 momentin ilmaus "vähemmän törkeä" samanlaista arvokeskustelua kuin voimassaoleva rikoslain 20 luvun 3 §:n 1 momentin ilmaus "lieventävien asianhaarojen vallitessa tehty", joilla ilmauksilla todellisuudessa tarkoitettaneen samaa asiaa.

Muilta osin luonnos vastaa niitä käsityksiämme, jotka olemme tuoneet esiin lausunnossamme 15.6.2012.

Valmistelu:  Lausunnon on valmistellut 2. osaston (rikosasiat) käräjätuomari Päivi Markus.

Laamanni					Ville Konsén

Hallintopäällikkö 				Jari Lehtelä